b'\n_START_ARTICLE_\nPavel Knobl\n_START_SECTION_\n\xc5\xbdivljenje\n_START_PARAGRAPH_\nRodil se je v kme\xc4\x8dki dru\xc5\xbeini Jo\xc5\xbeefu Knoblu in Katarini, rojeni Klemen. Od leta 1792 u\xc4\x8ditelj, orglar in cerkovnik v Postojni, od 1795 je u\xc4\x8dil v Kranju, do 1808 v Lo\xc5\xbeu, do 1816 v Vi\xc5\xa1nji Gori, potem tri leta v Ribnici, kje je bil med letoma 1821 in 1827, ni znano, zadnja tri leta je \xc5\xbeivel v Tomaju. Umrl je za astmo. Zaradi menjave slu\xc5\xbeb ga je spremljala policijska oznaka trmastega in nestanovitnega \xc4\x8dloveka. Poro\xc4\x8den je bil dvakrat, njegov priimek pa se zaradi \xc5\xbeenskega potomstva v vasi ni ohranil.\n_START_SECTION_\nDelo\n_START_PARAGRAPH_\nBil bukovnik (ne\xc5\xa1olan pisec verzov), 1801 je izdal prvo slovensko samostojno zbirko posvetnih pesmi z naslovom \xc5\xa0tiri pare kratko-\xc4\x8dasnih novih pesmi, od Pavla Knobla skovane inu Krajncam za spomin dane z drasti\xc4\x8dno banalnimi motivi. Zbirka je iz\xc5\xa1la pri Ignaciju Krem\xc5\xbearju v Kranju, tiskana pa je bila verjetno v Ljubljani. V epigramu Bukve jiz Krajna jo je zavrnil Valentin Vodnik. Faksimile knji\xc5\xbeice je iz\xc5\xa1el leta 1997, posodobljeni ponatis pa 2015. (COBISS) Pesem Tay\xc5\xbftim shenam, kat\xc4\x99re nei\xc5\xbfo is enim mosham sadavolne, je 1988 uglasbil Jakob Je\xc5\xbe. (COBISS) Napisal in uglasbil je 22 cerkvenih pesmi in latinsko ma\xc5\xa1o Missa simplex. Okrog leta 1800 je v Kranju pri Krem\xc5\xbearju iz\xc5\xa1el njegov prevod popularne povesti o Genovefi Brabantski Ena lepa lubesniva inu brania vredna historia od te po nadoushnu ven isgnane svete grafnie Genovefe is tega mesta Pfalz. (COBISS)'